钦定古今图书集成/明伦汇编/人事典/第102卷 > 《与从弟君胄书》应璩
## 钦定古今图书集成/明伦汇编/人事典/第102卷 > 《与从弟君胄书》应璩

间者北游，喜欢无量，登芒济河，旷若发蒙。风伯扫涂，
雨师洒道，按辔清路，周望山野。亦既至止，酌彼春酒，
接武茅茨，凉过大夏，肤寸肴修，味逾方丈。逍遥陂塘
之上，吟咏菀柳之下，结春芳以崇珮，折若华以翳日，
弋下高云之鸟，饵出深渊之鱼，蒲且赞善，便嬛称妙，
何其乐哉！虽仲尼忘味于虞《韶》，楚人流遁于京台，无
以过也。班嗣之书，信不虚矣。来还京都，块然独处。营
宅滨洛，困于嚣尘；思乐汶上，发于寤寐。昔伊尹辍耕，
郅恽投竿，思致君于有虞，济蒸民于涂炭。而吾方欲
执耒于山阳，沉缗于丹水，知其不如古人远矣。然山
甫不贪天地之乐，曾参不慕晋、楚之冨，亦其志也。